Document ID: 32004R1769

KOMISSION ASETUS (EY) N:o 1769/2004,
annettu 14 päivänä lokakuuta 2004,
niiden tilitietojen muodosta ja sisällöstä, jotka jäsenvaltioiden on pidettävä komission saatavilla EMOTR:n tukiosaston tilien tarkastamista ja hyväksymistä sekä valvonta- ja ennustetarkoituksia varten, annetun asetuksen (EY) N:o 2390/1999 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999 (1) ja erityisesti sen 4 artiklan 8 kohdan,
sekä katsoo seuraavaa:
(1)
Neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annetun komission asetuksen (EY) N:o 1663/95 (2) 2 artiklan 3 kohdassa säädetään, että sen 4 artiklan 1 kohdan c alakohdassa tarkoitettujen tilitietojen muoto ja sisältö vahvistetaan asetuksen (EY) N:o 1258/1999 13 artiklassa säädettyä menettelyä noudattaen.
(2)
Yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001 (3), jota sovelletaan yhteisöjen toimielimiin ja elimiin, sekä yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY (4), jota sovelletaan jäsenvaltioihin saatettuna osaksi kansallista lainsäädäntöä, suojellaan luonnollisten henkilöiden oikeus yksityisyyteen henkilötietojen käsittelyssä.
(3)
Komission asetuksen (EY) N:o 2390/1999 (5) soveltamisen yhteydessä kerättyihin tietoihin kuuluvat henkilötiedot on käsiteltävä asetuksen (EY) N:o 45/2001 vaatimusten mukaisesti; kyseisessä asetuksessa säädetään erityisesti, että rekisteröidyille olisi ilmoitettava heidän oikeuksistaan, mukaan luettuina oikeus saada pyynnöstä ilmoitus henkilötiedoistaan, oikeus oikaista virheelliset tai puutteelliset henkilötiedot ja oikeus saattaa asia milloin tahansa Euroopan tietosuojavaltuutetun käsiteltäväksi. Euroopan tilintarkastustuomioistuimella on perustamissopimuksen 248 artiklan 3 kohdan nojalla oikeus tutustua asetuksen (EY) N:o 1663/95 4 artiklan 1 kohdan c alakohdassa tarkoitettuihin tilitietoihin, ja se voi käsitellä henkilötietoja asetuksen (EY) N:o 45/2001 5 artiklan b alakohdan ja 7 artiklan mukaisesti.
(4)
Euroopan petostentorjuntavirastolla (OLAF) on Euroopan maatalouden ohjaus- ja tukirahaston EMOTR:n tukiosaston tilien tarkastamisen ja hyväksymisen yhteydessä tehtäviä tarkastuksia varten myös oikeus tutustua asetuksen (EY) N:o 1663/95 4 artiklan 1 kohdan c alakohdassa tarkoitettuihin tilitietoihin, ja se voi käsitellä henkilötietoja asetuksen (EY) N:o 45/2001 5 artiklan a alakohdan ja 7 artiklan 1 kohdan mukaisesti.
(5)
Niiden tilitietojen muodosta ja sisällöstä, jotka jäsenvaltioiden on pidettävä komission saatavilla EMOTR:n tukiosaston tilien tarkastamista ja hyväksymistä sekä valvonta- ja ennustetarkoituksia varten, on nykyisellään säädetty asetuksella (EY) N:o 2390/1999. On aiheellista mukauttaa kyseinen asetus.
(6)
Koska budjettinimikkeistöön on tehty muutoksia ja koska jäsenvaltioiden ja komission välinen tiedonvaihto olisi pidettävä optimaalisena ja ajantasaisena, on tarpeen mukauttaa asetuksen (EY) N:o 2390/1999 liitteet 16 päivästä lokakuuta 2004 alkaen.
(7)
Asetus (EY) N:o 2390/1999 olisi muutettava vastaavasti.
(8)
Tässä asetuksessa säädetyt toimenpiteet ovat rahastokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2390/1999 seuraavasti:
1)
Korvataan 2 artikla seuraavasti:
”2 artikla
1. Komissio saa käyttää asetuksen (EY) N:o 1663/95 4 artiklan 1 kohdan c alakohdassa tarkoitettuja tilitietoja yksinomaan seuraaviin tarkoituksiin:
a)
asetuksen (EY) N:o 1258/1999 mukaiseen EMOTR:n tukiosaston tilien tarkastamiseen ja hyväksymiseen liittyvien tehtävien hoito;
b)
maatalousalan kehityksen seuraaminen ja ennusteiden antaminen.
Tässä yhteydessä Euroopan tilintarkastustuomioistuin ja Euroopan petostentorjuntavirasto (OLAF) voivat tutustua kyseisiin tietoihin.
2. Kerättyihin tietoihin kuuluvia henkilötietoja voidaan käsitellä ainoastaan 1 kohdassa mainittuihin tarkoituksiin. Erityisesti jos komissio käyttää tilitietoja 1 kohdan b alakohdassa tarkoitettuun tarkoitukseen, sen on tehtävä tällaiset tiedot nimettömiksi ja käsiteltävä niitä yksinomaan ryhmitellyssä muodossa.
3. Jos rekisteröidyllä on henkilötietojensa käsittelyä koskevia kysymyksiä, ne on osoitettava Euroopan komission maatalouden pääosastolle sähköpostiosoitteeseen AGRI-J1@cec.eu.int
4. Komissio varmistaa asetuksen (EY) N:o 1663/95 4 artiklan 1 kohdan c alakohdassa tarkoitettujen tilitietojen luottamuksellisuuden ja suojan.”
2)
Korvataan asetuksen (EY) N:o 2390/1999 liitteet I, II ja III tämän asetuksen liitteellä.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 16 päivästä lokakuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä lokakuuta 2004.

Labels: 12
4
15
6